Nokturno (runoussivusto)

Nokturno on suomalainen runoussivusto, joka julkaisee digitaalista, kokeellista ja monitaiteista runoutta. Aiemmin osoitteessa nokturno.org sijainnut nykyrunoutta esittelevä sivusto on perustettu vuonna 2005. Nykyistä nokturno.fi -osoitteessa sijaitsevaa sivustoa ylläpitää Runoyhdistys Nihil Interit.  

 Historiaa 
Nokturnon perustivat vuonna 2005 Runoyhdistys Nihil Interit ry., Nuori Voima -lehti ja Savukeidas-kustantamo. Sivuston ensimmäinen päätoimittaja oli Teemu Ikonen, jonka jälkeen sivustoa toimitti ja sen teknisestä ylläpidosta vastasi vuodet 2006-2014 Marko Niemi. Sivusto toimi vuoteen 2014 asti osoitteessa nokturno.org.

Vuonna 2016 Nihil Interit uudelleenkäynnisti toiminnan. Sivusto siirtyi uuteen osoitteeseen ja sen päätoimittajana toimi vuosina 2016-2021 runoilija Virpi Vairinen. Samalla sivusto siirtyi numeropohjaiseen julkaisutahtiin ensin kuuden ja sitten neljän numeron vuositahtia. Nokturnon päätoimittajana toimi vuosina 2022-2023 kirjallisuudentutkija Miikka Laihinen ja vuosina 2023-2024 Elina Sallinen. Sivuston ja osan julkaistusta teoksista teknisestä toteutuksesta ja web designistä on vuodesta 2016 vastannut Teemu T. Tuovinen. Koneen säätiö tuki sivuston toimintaa vuosina 2018-2022 ja sivusto sai useina toimintavuosina opetus- ja kulttuuriministeriön kulttuurilehtitukea.  

Nokturnon toiminnassa on ollut mukana useita suomalaisia runoilijoita ja kirjailijoita, kuten Mikael Brygger, Markku Eskelinen, Ville Hytönen, Matti Kangaskoski, Jukka-Pekka Kervinen, Leevi Lehto, Riikka Pelo, Juha Rautio ja Eino Santanen ja Elina Sallinen.

 Sivustolla julkaistu runous 
Nokturno julkaisee suomalaista ja kansainvälistä kokeellista, monitaiteista ja digitaalista runoutta. Varsinaisten teosten lisäksi sivusto julkaisee myös aiheita käsitteleviä esseitä ja artikkeleita. Sivustolla on julkaistu digitaaliseen ja kokeellisen runouden sanakirja.  

Sivusto on Suomen ainoa keskitetty kanava runoudelle, jonka julkaiseminen painetussa muodossa on mahdotonta. 

Sivustolla julkaisuihin lajeihin kuuluvat animoitu runous, aseeminen kirjoitus, runoperformanssit, generoitu runous, hakukonerunous, hypertekstirunous, runoinstallaatiot, interaktiivinen runous, käsitteellinen runous, kineettinen runous, konkreettinen runous, koodirunous, löydetty runous, menetelmällinen runous, digitaalinen proosa, runosovellus, tanssirunous, videorunous, visuaalinen runous ja äänirunous. 

 Sivuston toiminta 
Sivustolla julkaistiin vuoteen 2023 asti neljä kertaa vuodessa uusi numero, joka koostui runoudesta ja runoutta käsittelevistä teksteistä. Tämän lisäksi sivusto on julkaissut vierailevien kuraattorien erikoisnumeroita, runoilijahaastatteluita podcast-muodossa, digitaalisen runouden pienoiskäsikirjan sekä ylläpitänyt virtuaalista residenssiohjelmaa nimellä Digitaalinen residenssi ja järjestänyt tapahtumia. Sivustolle myönnettiin vuonna 2019 Nuoren Voiman Liiton Nuori Voima -palkinto

Sivusto toimi myös yhteistyössä Nuoren Voiman Liiton, Elävän kuvan keskus Elke ry:n, Aalto-yliopiston Aalto Studiosin ja Taideyliopiston kirjoittamisen maisteriohjelman kanssa Di.ki -digitaalisen kirjallisuuden edistämishankkeessa vuonna 2021. Korona-aikana sivusto toteutti yhdessä Taiteen edistämiskeskuksen kanssa etäresidenssiohjelman, jossa runoilijat tekivät teoksia yhteistyössä eri alojen taiteilijoiden kanssa. Sivusto toteutti yhteistyössä runouslehti Tuli & Savun kanssa digitaalisen postitaidenäyttelyn Tuli & Savun järjestämän kilpailun tuloksista.

 Julkaisut 
Sivustolla on julkaistu elektronisen kirjallisuuden teoksia, joille on myönnetty elektronisen kirjallisuuden ISBN-tunnus. 

 Markku Eskelinen ja Maria Matinmikko: Lähes tunnistamaton mahdollisuus menettää. Post-Oulipo ry ja Mahdollisen Kirjallisuuden Seura, 2018. 
 Tuija Välipakka: One Hundred Red Things in Summer 2018. Nokturno, 2018. 

 Lähteet 
 https://nokturno.fi/mika-on-nokturno 
 https://nihilinterit.wordpress.com/julkaisuja/nokturno-fi/
 Runoussivusto Nokturnon toiminta käynnistyi uudelleen (Kirjasampo 5.9.2019)
 Internetissä kukkii uudenlainen runous (Yle 24.10.2006)
 https://nokturno.fi/digitaalinen-residenssi

 Viitteet 

 Aiheesta muualla 

 Nokturno
 Nihil Interit Facebookissa
 Nokturno Twitterissä

Luokka:Suomalaiset verkkosivustot